Document ID: 32007D0163

KOMISIJAS LĒMUMS
(2006. gada 10. jūlijs),
ar ko koncentrāciju atzīst par saderīgu ar kopējo tirgu un EEZ līguma darbību
(Lieta Nr. COMP/M.4000 - INCO/Falconbridge)
(izziņots ar dokumenta numuru K(2006) 3052)
(Autentisks ir tikai teksts angļu valodā)
(Dokuments attiecas uz EEZ)
(2007/163/EK)
Komisija 2006. gada 4. jūlijā pieņēma lēmumu apvienošanās lietā saskaņā ar Padomes 2004. gada 20. janvāra Regulu (EK) Nr. 139/2004 par kontroli pār uzņēmumu koncentrāciju (1), un jo īpaši minētās regulas 8. panta 2. punktu. Visa lēmuma nekonfidenciāls variants lietas autentiskajā valodā un Komisijas darba valodās ir pieejams Konkurences ģenerāldirektorāta tīmekļa vietnē šādā adresē: http://ec.europa.eu/comm/competition/index_en.html
I. KOPSAVILKUMS
(1)
Šī lieta attiecas uz Falconbridge Limited (“Falconbridge”, Kanāda) iegādi, ko veic Inco Limited (“Inco”, Kanāda). Abi uzņēmumi darbojas pasaulē dažādu niķeļa izstrādājumu, vara, kobalta un dārgmetālu ieguvē, apstrādē, pārstrādē un pārdošanā.
(2)
Inco ir starptautisks ieguves uzņēmums, kas galvenokārt darbojas dažādu niķeļa izstrādājumu, vara, kobalta un dārgmetālu, kā arī sēra izstrādājumu ieguvē, apstrādē, pārstrādē un pārdošanā. Inco pārdošanas apjoms pasaulē 2004. gadā bija 3 439 miljoni euro. Inco darbības ir galvenokārt saistītas ar niķeli, kas veidoja 83 % no tā pārdošanas kopapjoma, turpretim varš veidoja 9 %, kobalts 1 % un dārgmetāli 5 %.
(3)
Falconbridge ir starptautisks ieguves uzņēmums, kas galvenokārt darbojas dažādu niķeļa izstrādājumu, vara, kobalta, svina, cinka, alumīnija un dārgmetālu, kā arī sēra izstrādājumu ieguvē, apstrādē, pārstrādē un pārdošanā. Falconbridge pārdošanas apjoms pasaulē 2004. gadā bija 5 610 miljoni euro. Puse no tā pārdošanas apjoma bija saistīta ar varu, 26 % ar niķeli, 14 % ar alumīniju, 6 % ar cinku un 2 % ar kobaltu.
(4)
Inco2005. gada 11. oktobrī paziņoja par savu nodomu iegādāties publiskā piedāvājumā visas Falconbridge neapmaksātās kapitāla daļas. Ierosinātajā darījumā Inco iegūs vienpersonisku kontroli pār Falconbridge. Tādēļ tā ir koncentrācija Apvienošanās regulas 3. panta 1. punkta b) apakšpunkta nozīmē. Tādēļ paziņotā darbība ir koncentrācija.
(5)
Tirgus izpēte ir atklājusi, ka darījums, kā paziņots, ievērojami traucētu efektīvu konkurenci tirgū attiecībā uz niķeļa piegādi EEZ galvanizācijas un galvanoplastikas nozarei un globālajos tirgos attiecībā uz augstas tīrības pakāpes niķeļa piegādi supersakausējumu/tādu supersakausējumu ražošanai, ko izmanto drošību noteicošās detaļās, un attiecībā uz augstas tīrības pakāpes kobalta piegādi supersakausējumu ražošanai, ko izmanto drošību noteicošās detaļās. Pēc apvienošanās jaunais uzņēmums kļūtu par ievērojami lielāko niķeļa izstrādājumu piegādātāju EEZ galvanizācijas un galvanoplastikas nozarei un supersakausējumos izmantojama augstas tīrības pakāpes niķeļa un tādu supersakausējumu, ko izmanto drošību noteicošās detaļās, augstas tīrības pakāpes kobalta gandrīz monopolpiegādātāju. Izpēte ir norādījusi, ka jaunajam uzņēmumam būtu spēja un stimuls paaugstināt cenas šajos tirgos nozīmīga konkurences ierobežojuma neesamības gadījumā. Tika konstatēts arī, ka ierosinātā darījuma radītie efektivitātes ieguvumi, visticamāk, nedotu labumu tieši patērētājiem un tādējādi neneitralizētu negatīvo ietekmi uz konkurenci.
(6)
Lai kliedētu procedūras laikā radušās bažas par konkurenci, puses 2006. gada 16. martā iesniedza saistību paketi. Pēc plašām pārrunām ar Komisiju puses pēc tam 2006. gada 5. aprīlī iesniedza pārskatītu aizsardzības līdzekļu paketi. Pārskatītā aizsardzības līdzekļu pakete bija tirgus pārbaudes priekšmets ar trešām personām. Puses 2006. gada 7. jūnijā iesniedza pārskatītu aizsardzības līdzekļu paketi. Pēc tam šīs saistības tika nedaudz grozītas. Puses 2006. gada 26. jūnijā iesniedza galīgo variantu.
(7)
Pušu iesniegtajās galīgajās saistībās puses apņemas nodalīt Falconbridge piederošo Nikkelverk pārstrādes rūpnīcu Norvēģijā kopā ar saistītiem aktīviem (“Nodalītā uzņēmējdarbība”) par labu uzņēmumam, kas darbojas metālu ieguvē un/vai apstrādē, ar pietiekamiem niķeļa resursiem, lai uzturētu pārstrādes rūpnīcas dzīvotspēju. Turklāt 2006. gada 7. jūnijāFalconbridge noslēdza saistošu līgumu ar LionOre Mining International Ltd (“LionOre”) par Nodalītās uzņēmējdarbības pārdošanu. Puses 2006. gada 7. jūnijā pieprasīja Komisijai apstiprināt LionOre par Nodalītās uzņēmējdarbības piemērotu pircēju. Komisija uzskata, ka apņemšanās ir pietiekamas, lai kliedētu bažas par konkurences ierobežošanu, kas rodas no darījuma, un ka LionOre ir Nodalītās uzņēmējdarbības piemērots pircējs.
(8)
Tādēļ tiek ierosināts pieņemt apstiprināšanas lēmumu ar nosacījumiem un saistībām saskaņā ar Apvienošanās regulas 8. panta 2. punktu.
II. PASKAIDROJUMA RAKSTS
1. Attiecīgie produktu tirgi
(9)
Ierosinātais darījums attiecas uz niķeļa un kobalta nozarēm. Puses apgalvo, ka attiecīgie produktu tirgi ir niķeļa piegāde un kobalta piegāde. Tomēr tirgus izpēte ir skaidri parādījusi, ka ir lietderīgi noteikt attiecīgos niķeļa un kobalta produktu tirgus atbilstīgi galaproduktiem. Pirmkārt, pieprasījuma modeļi starp galaproduktiem ievērojami atšķiras jo īpaši produktu tīrības, izmēra un formas, piegādes prasību un pieprasījuma struktūras ziņā; otrkārt, niķeļa ražotāji lielā mērā ir specializējušies atsevišķu galaproduktu piegādē, un, treškārt, gatavo niķeļa izstrādājumu cenas, šķiet, atšķiras atbilstīgi produktam.
(10)
Tirgus izpēte apstiprināja, ka attiecīgie produktu tirgi ir šādi:
i)
niķeļa piegāde galvanizācijas un galvanoplastikas nozarei;
ii)
augstas tīrības pakāpes niķeļa piegāde supersakausējumu/tādu supersakausējumu ražošanai, ko izmanto drošību noteicošās detaļās;
iii)
augstas tīrības pakāpes kobalta piegāde tādu supersakausējumu ražošanai, ko izmanto drošību noteicošās detaļās.
A. Niķeļa piegāde galvanizācijas un galvanoplastikas nozarei
(11)
Galvanizācijas procesu izmanto, lai pārklātu priekšmetu ar vēlamo metālu, laižot elektrisko strāvu caur piemērotu šķīdumu (elektrolītu). Galvanoplastika ļauj pārklāt dažādu veidu formas ar kontūrām vai plānas metāla nogulsnes.
(12)
Tirgus izpēte ir parādījusi, ka tikai speciālus gatavos niķeļa izstrādājumus var izmantot galvanizācijai un galvanoplastikai. Galvanizācijas klientiem ir speciālas prasības attiecībā uz tīrību, formu, izmēru un iesaiņojumu. Niķeļa izstrādājumu pārdošanu galvanizācijai un galvanoplastikai parasti veic ar izplatītāju starpniecību. Tirgus izpēte ir parādījusi, ka pieprasījuma sadrumstalotā struktūra nozīmē nepieciešamību niķeļa piegādātājam attīstīt un uzturēt pārdošanas izplatītāju tīklu.
(13)
No piedāvājuma puses perspektīvas ne visi niķeļa piegādātāji var piegādāt niķeļa izstrādājumus galvanizācijas un galvanoplastikas nozarei, un atsevišķi ražotāji, jo īpaši puses, ir attīstījuši speciālus izstrādājumus šim galaproduktam. Niķeļa piegādātājam, kas vēl nenodarbojas ar šo uzņēmējdarbību, būtu jāveic nozīmīgi ieguldījumi, lai varētu piedāvāt plašu niķeļa izstrādājumu diapazonu, ko izmanto galvanizācijas un galvanoplastikas produktos.
(14)
Turklāt pušu iekšējos dokumentos ir norādīts arī uz atšķirīga produktu tirgus esību ar cenu noteikšanas un tirdzniecības politikām, kas atšķiras no citiem niķeļa produktiem.
B. Augstas tīrības pakāpes niķeļa piegāde supersakausējumu/tādu supersakausējumu ražošanai, ko izmanto drošību noteicošās detaļās
(15)
Supersakausējumus izmanto produktos, kuriem jādarbojas augstas temperatūras un augsta sprieguma vidēs. Šādi produkti ir jo īpaši kosmosa, elektroenerģijas izstrādes un medicīnas nozarēs. Speciāla supersakausējumu kategorija ir supersakausējumi, ko izmanto drošību noteicošās rotējošās detaļās, piemēram, turbīnu dzinēju asmeņi un diski reaktīvajām lidmašīnām.
(16)
Tirgus izpēte ir parādījusi, ka ne visus jebkura piegādātāja gatavos niķeļa izstrādājumus var izmantot kā savstarpēji aizstājamus supersakausējumu ražošanai un vēl mazāk supersakausējumiem, ko izmanto drošību noteicošās detaļās, sakarā ar nepieciešamo niķeļa augsto tīrības pakāpi (ļoti zems piemaisījumu un mikroelementu līmenis) un sertifikācijas un izsekojamības nepieciešamību.
(17)
Attiecībā uz piedāvājuma puses aizstājamību ne visi niķeļa ražotāji var izgatavot augstas tīrības pakāpes niķeli, kas ir piemērots supersakausējumu/tādu supersakausējumu ražošanai, ko izmanto drošību noteicošās detaļās. Daudzu niķeļa piegādātāju gatavo niķeļa izstrādājumu specifikāciju salīdzinājums ar specifikācijām, kas ir nepieciešamas daudziem supersakausējumu ražotājiem, rāda, ka tikai ļoti nedaudzi piegādātāji, tostarp puses, var izgatavot pietiekamas tīrības pakāpes gatavos niķeļa izstrādājumus, lai atbilstu supersakausējumu ražotāju specifikācijām. Tirgus izpēte ir atklājusi arī, ka ir lieli šķēršļi, lai iekļūtu šajā produktu tirgū.
C. Augstas tīrības pakāpes kobalta piegāde tādu supersakausējumu ražošanai, ko izmanto drošību noteicošās detaļās
(18)
Īpašs kobalta galaprodukts ir supersakausējumu ražošana, kuru speciāla kategorija ir supersakausējumi, ko izmanto drošību noteicošos produktos. Supersakausējumi ir viens no galvenajiem kobalta galaproduktiem, kas veido 20-25 % no kopējā pieprasījuma pēc kobalta.
(19)
Tirgus izpēte ir parādījusi, ka ne visi kobalta izstrādājumi, kas ir piemēroti izmantošanai supersakausējumos, atbilst specifikācijām augstas tīrības pakāpes kobaltam, kas paredzēts supersakausējumiem, ko izmanto drošību noteicošos produktos. Ir ļoti specifisks pieprasījums pēc augstas tīrības pakāpes kobalta, kuru nosaka tā precīzais ķīmiskais sastāvs un zemie piemaisījumu līmeņi un kuru lieto supersakausējumu ražošanai, ko izmanto noteicošos produktos. Noteicošos produktos izmantoto supersakausējumu ražotāji nevar aizstāt jebkuru citu kobalta izstrādājumu ar zemākas kvalitātes un/vai atšķirīgu ķīmisko sastāvu.
2. Attiecīgie ģeogrāfiskie tirgi
(20)
Tirgus izpēte apstiprināja, ka attiecīgie ģeogrāfiskie tirgi ir šādi:
i)
tirgum niķeļa izstrādājumu piegādei galvanizācijas un galvanoplastikas nozarei ir reģionāla ģeogrāfiskā dimensija (EEZ mērogs);
ii)
tirgum augstas tīrības pakāpes niķeļa piegādei supersakausējumu/tādu supersakausējumu ražošanai, ko izmanto drošību noteicošās detaļās, ir pasaules ģeogrāfiskā dimensija;
iii)
tirgum augstas tīrības pakāpes kobalta piegādei tādu supersakausējumu ražošanai, ko izmanto drošību noteicošās detaļās, ir pasaules ģeogrāfiska dimensija.
3. Ietekmētie tirgi
A. Niķeļa piegāde galvanizācijas un galvanoplastikas nozarei
(21)
Pēc darījuma New Inco kļūs par ievērojami lielāko niķeļa izstrādājumu piegādātāju galvanizācijas un galvanoplastikas nozarei ar apvienoto EEZ mēroga tirgus daļu (70-80) % un vairāk nekā piecas reizes lielāku pārdošanas apjomu nekā tā tuvākajam konkurentam (2).
(22)
Tirgus izpēte ir parādījusi, ka citi niķeļa ražotāji galvanizācijai un galvanoplastikai nevar radīt konkurences ierobežojumus uzņēmumam New Inco, jo tiem trūkst pietiekamas jaudas un piemērotas tehnoloģijas vai tie nedarbojas EEZ. Izplatītāji un klienti ir apstiprinājuši, ka OMG būtu vienīgais reālais alternatīvais piegādātājs uzņēmumam New Inco. Tomēr OMG grūtības atrast starpproduktu (“materiālu”) avotus un tā atlīdzības līgums ar Inco ievērojami samazina konkurences ierobežojumu, ko OMG varētu radīt uzņēmumam New Inco.
(23)
Pušu sniegtie iekšējie dokumenti norāda arī, ka Inco un Falconbridge ir vistuvākie konkurenti to niķeļa izstrādājumu piegādei, ko izmanto galvanizācijas un galvanoplastikas nozarē. Turklāt šie dokumenti apstiprina arī to, ka puses ir tirgus dzinējspēki, tām ir vislielākais niķeļa izstrādājumu diapazons galvanizācijai un galvanoplastikai (dažādas formas un izmēri) un zīmoli ar izcilu reputāciju tirgū (“obligāti nepieciešamie” zīmoli).
(24)
Tādējādi New Inco kļūs par vienīgo piegādātāju, kas var piedāvāt izstrādājumu unikālu diapazonu galvanizācijas un galvanoplastikas nozarei. Tādēļ pēc darījuma New Inco būs spējīgs vienpusēji paaugstināt niķeļa izstrādājumu cenas, izjūtot ierobežotu konkurences spiedienu no jebkuriem citiem esošiem vai potenciāliem niķeļa izstrādājumu piegādātājiem galvanizācijas un galvanoplastikas nozarei.
B. Augstas tīrības pakāpes niķeļa piegāde supersakausējumu/tādu supersakausējumu ražošanai, ko izmanto drošību noteicošās detaļās
(25)
New Inco kļūs par supersakausējumos izmantotā augstas tīrības pakāpes niķeļa ievērojami lielāko un gandrīz monopolpiegādātāju, kura tirgus daļa globāli būs 80-95 %. Konkurenci supersakausējumu tirgū būtībā ir virzījusi konkurence starp Inco un Falconbridge. New Inco stāvoklis būs ļoti spēcīgs, jo neviens cits niķeļa piegādātājs nevar vai nevarēs sacensties ar New Inco unikālajām priekšrocībām produktu kvalitātes, ražošanas jaudas un reputācijas ziņā tirgū augstas tīrības pakāpes niķeļa piegādei, kuru lieto supersakausējumu/to supersakausējumu ražošanai, ko izmanto drošību noteicošās detaļās. Lielākā daļa supersakausējumu ražotāju un klientu pauda bažas par darījumu, kas samazinās augstas tīrības pakāpes niķeļa piegādātāju skaitu no trim līdz diviem, atstājot New Inco tikai galvenokārt pret Eramet.
(26)
Ņemot vērā šķēršļu nozīmīgumu, lai iekļūtu augstas tīrības pakāpes niķeļa tirgū (ko īpaši apstiprina iekļuves trūkums vismaz pēdējo desmit gadu laikā), potenciālās konkurences radītie New Inco turpmākās rīcības ierobežojumi, iespējams, būs minimāli. Apvienošanās rezultātā New Inco varēs vienpusēji paaugstināt augstas tīrības pakāpes niķeļa cenas. Tas īpaši ir kontekstā, kad pieprasījums pēc augstas tīrības pakāpes niķeļa stipri palielinās un augstas tīrības pakāpes niķeļa piedāvājums ir ārkārtīgi nepietiekams sakarā ar citu piegādātāju jaudas ierobežojumiem.
C. Augstas tīrības pakāpes kobalta piegāde tādu supersakausējumu ražošanai, ko izmanto drošību noteicošās detaļās
(27)
New Inco kļūs par augstas tīrības pakāpes kobalta gandrīz monopolpiegādātāju supersakausējumiem, ko izmanto drošību noteicošos produktos. Tāpat kā augstas tīrības pakāpes niķeļa piegādes tirgū konkurenci tā augstas tīrības pakāpes kobalta piegādes tirgū, ko izmanto supersakausējumos drošību noteicošām detaļām, virza konkurence starp Inco un Falconbridge.
(28)
New Inco stāvoklis būs ļoti spēcīgs, jo ļoti nedaudzi piegādātāji ražo augstas tīrības pakāpes kobaltu, kas atbilst to supersakausējumu ražotāju stingrajām specifikācijām, ko izmanto drošību noteicošos produktos. Tirgus izpēte ir atklājusi, ka neviens cits kobalta ražotājs nevar un nevarēs sacensties ar New Inco unikālajām priekšrocībām tā kobalta izstrādājumu augstās tīrības pakāpes un konsekventās kvalitātes, tā ražošanas jaudas un izcilās reputācijas ziņā augstas tīrības pakāpes kobalta piegādes tirgū supersakausējumu ražošanai, ko izmanto drošību noteicošās detaļās. Tādēļ neviens cits kobalta ražotājs nevarēs radīt nozīmīgu konkurences ierobežojumu uzņēmumam New Inco.
(29)
Ir nozīmīgi šķēršļi, lai iekļūtu tā augstas tīrības pakāpes kobalta piegādes tirgū, kas ir piemērots to supersakausējumu ražošanai, ko izmanto noteicošos produktos. Ņemot vērā šo šķēršļu nozīmi, potenciālās konkurences radītie New Inco turpmākās rīcības ierobežojumi, iespējams, būs minimāli. Tādējādi apvienošanās rezultātā New Inco varēs vienpusēji paaugstināt to augstas tīrības pakāpes kobalta izstrādājumu cenas, kas ir nepieciešami supersakausējumiem, ko izmanto noteicošos produktos.
D. Niķeļa globālā piedāvājuma ierobežojums
(30)
Atsevišķas trešās personas apgalvoja, ka New Inco būtu spēja un stimuls aizkavēt daļu tā niķeļa ieguves projektu, jo īpaši Koniambo projektu, un ka tas ietekmētu Londonas Metālu biržas (LMB) cenas niķelim. Tomēr tirgus izpēte ir parādījusi, ka New Inco nebūtu ekonomiski ieinteresēts nedz aizkavēt ieguves projektu progresīvā attīstības posmā (kurš pastiprināts vai kuru uzņēmies) sakarā ar nozīmīgām finanšu izmaksām, nedz aizkavēt sākumposma ieguves projektu (potenciālu), jo ieguvumi no šāda paziņojuma LMB augstāku cenu izteiksmē ir ļoti spekulatīvi un, protams, ļoti ierobežoti laikā.
E. Efektivitāte
(31)
Puses atzīst, ka ierosinātais darījums radītu efektivitātes guvumus, kas rodas galvenokārt no to attiecīgo raktuvju/apstrādes objektu tuvuma Sudbury baseinā, kas palīdzētu tām optimizēt to ieguves un apstrādes darbības. Tas palielinātu ražošanu par zemākām izmaksām un dotu labumu visiem niķeļa pircējiem. Tomēr puses nav parādījušas, ka ierosinātā darījuma radītā efektivitāte nav sasniedzama ar mazāk konkurenci kropļojošu alternatīvu un dotu labumu tieši galapatērētājiem trijos attiecīgajos produktu tirgos, kuros ir konstatētas bažas par konkurenci. Šo iemeslu dēļ nevar uzskatīt, ka pušu minētā efektivitāte kompensē ierosinātā darījuma nelabvēlīgo ietekmi uz konkurenci.
F. Secinājums
(32)
Tādēļ pievienotajā lēmumā secināts, ka paziņotā koncentrācija, iespējams, radīs būtisku šķērsli efektīvai konkurencei, jo īpaši dominējošā stāvokļa izveidošanas rezultātā, un, šķiet, nav saderīga ar kopējo tirgu un EEZ līguma darbību attiecībā uz katru no trim attiecīgajiem tirgiem.
4. Pušu piedāvātās saistības
(33)
Lai kliedētu iepriekšminētās bažas par konkurenci niķeļa piegādes tirgos EEZ galvanizācijas un galvanoplastikas nozarei, augstas tīrības pakāpes niķeļa piegādei supersakausējumiem/tādiem supersakausējumiem, ko izmanto drošību noteicošās detaļās pasaulē, un augstas tīrības pakāpes kobalta piegādei supersakausējumiem, ko izmanto drošību noteicošās detaļās pasaulē, puses ir iesniegušas turpmāk aprakstītās saistības.
(34)
Saskaņā ar saistībām puses apņemas nodalīt Falconbridge vienīgo pārstrādes rūpnīcu - Nikkelverk pārstrādes rūpnīcu Norvēģijā kopā ar saistīto materiālu iepirkuma uzņēmumu un esošajiem trešo personu materiālu piegādes līgumiem, saistītām tirdzniecības organizācijām un esošajiem klientu līgumiem, Falconbridge patentēto pārstrādes tehnoloģiju un preču zīmēm (Nodalītā uzņēmējdarbība) par labu piemērotam pircējam, kuram ir pieejami pietiekami materiālu resursi, lai uzturētu Nikkelverk ekonomisko dzīvotspēju. Turklāt puses apņemas piedāvāt pircējam uz 10 gadiem noslēgt materiālu piegādes elastīgu līgumu par Nikkelverk nepieciešamo materiālu nozīmīgu daļu.
(35)
Turklāt Falconbridge noslēdza saistošu līgumu ar trešās personas uzņēmumu LionOre par Nodalītās uzņēmējdarbības pārdošanu. Puses pieprasīja Komisijai apstiprināt LionOre par Nodalītās uzņēmējdarbības piemērotu pircēju.
5. Iesniegto saistību novērtējums
(36)
Nikkelverk ir Falconbridge vienīgā pārstrādes rūpnīca un ražo visus niķeļa izstrādājumus, ko Falconbridge piegādā galvanizācijas un galvanoplastikas nozarei, visus augstas tīrības pakāpes niķeļa izstrādājumus, ko Falconbridge pārdod supersakausējumu ražošanai, un visus augstas tīrības pakāpes kobalta izstrādājumus, kurus Falconbridge piegādā supersakausējumu ražošanai, ko izmanto drošību noteicošās detaļās. Turklāt Nodalītajā uzņēmējdarbībā ietilpst visas Falconbridge struktūras, kas ir atbildīgas par šo niķeļa un kobalta izstrādājumu mārketingu un pārdošanu.
(37)
Tādēļ ierosinātais aizsardzības līdzeklis likvidē visu kvantitatīvo pārklāšanos starp Inco un Falconbridge trīs tirgos, kuros ir konstatētas bažas par konkurenci. Ja Nodalītā uzņēmējdarbība būs dzīvotspējīgs un konkurētspējīgs uzņēmums, tas tādējādi pārņems Falconbridge stāvokli trīs attiecīgajos tirgos un atjaunos efektīvo konkurenci, kas tajos bija pirms ierosinātā darījuma.
(38)
Tomēr izpēte ir parādījusi, ka ierosinātā aizsardzības līdzekļa novērtēšanai svarīgs jautājums ir Nodalītās uzņēmējdarbības spēja pastāvīgi nodrošināt tāda niķeļa materiālu ilgtermiņa avotu, kas ir piemērots augstas tīrības pakāpes niķeļa ražošanai, ar ekonomiski izdevīgiem nosacījumiem. Ja šis nosacījums netiek izpildīts, iespējams, ka Nodalītā uzņēmējdarbība būs vājš un neaizsargāts konkurents attiecīgajos tirgos un nespēs efektīvi konkurēt ar New Inco.
(39)
Niķeļa nozares pašreizējās struktūras novērtējums ir parādījis, ka ieguves, apstrādes un pārstrādes objektu vertikālā integrācija bija dominējošs uzņēmējdarbības modelis. Patlaban nav nevienas patstāvīgas pārstrādes rūpnīcas niķeļa nozarē, un nedaudzajām pārstrādes rūpnīcām, kas nodrošina materiālus trešām personām, arī pieder līdzdalība ieguves un apstrādes objektos. Nav paredzams, ka šī situācija būtiski mainīsies līdz 2015. gadam, jo vertikāli integrētais uzņēmējdarbības modelis ir efektīva reakcija uz pārstrādes rūpnīcu vajadzību ilgstoši nodrošināt stabilus materiālu avotus.
(40)
Tādēļ tikai pircējs, kuram ir pieredze niķeļa ieguvē un apstrādē un piekļuve raktuvēm un pietiekamiem niķeļa starpproduktiem, varētu radīt pietiekamu pārliecību par Nodalītās uzņēmējdarbības pircēja spēju un stimulu ilgstoši atjaunot konkurenci. To nepārprotami apliecina Komisijas veiktās tirgus izpētes rezultāti par aizsardzības līdzekļiem.
(41)
Attiecībā uz kobaltu pretstatā niķeļa nozarei vertikāla integrācija nav dominējošais uzņēmējdarbības modelis kobalta nozarē, ar kobalta starpproduktu nozīmīgu tirdzniecību. Vairāk nekā 50 % Nikkelverk kobalta izstrādājumu nāk no trešām personām. Falconbridge pārstrādā klientu materiālus, tostarp kobaltu, kas ir no BCL iepirktajos kušņos, un kobalta starpproduktus no Austrālijas un Āfrikas saskaņā ar materiālu pirkuma un pārstrādes pret atlīdzību līgumiem. Turklāt laika posmā līdz desmit gadiem New Inco ir apņēmies apgādāt Nodalīto uzņēmējdarbību ar kobalta materiālu daudzumiem, kas ir līdzīgi tiem, ko Falconbridge patlaban piegādā Nikkelverk.
(42)
Galīgās saistības paredz, ka Nodalītā uzņēmējdarbība tiks pārdota tikai uzņēmumam, kurš darbojas metālu ieguvē un/vai apstrādē un kuram ir pietiekami niķeļa resursi, lai uzturētu Nodalītās uzņēmējdarbības ekonomisko dzīvotspēju, kad beigsies kušņu piegādes līguma ar New Inco termiņš. Inco kā attiecīgu kritēriju min līmeni 55 000MT gadā, ko Falconbridge patlaban piegādā Nikkelverk.
(43)
Šis noteikums pilnībā pievēršas Komisijas bažām par Nodalītās uzņēmējdarbības dzīvotspēju un konkurētspēju, jo tā skaidri paredzēja pietiekamu pārliecību par Nodalītās uzņēmējdarbības niķeļa materiālu piegādi. Tādēļ saistības ir piemērotas, lai pilnībā kliedētu visas iepriekš norādītās bažas par konkurenci.
(44)
Turklāt ir konstatēts, ka 10 gadu elastīgas materiālu piegādes nosacījumi un cenu noteikšanas mehānisms, kas ierosināts saistību galīgajā variantā, ir pietiekams, lai aizsargātu Nodalītās uzņēmējdarbības dzīvotspēju un konkurētspēju, ja to pārdod uzņēmumam, kurš jau darbojas metālu ieguvē.
6. Ierosinātā pircēja piemērotība
(45)
LionOre Mining International Ltd (“LionOre”) ir vidējs niķeļa ražotājs ar raktuvēm Botsvānā, Dienvidāfrikā un Austrālijā un vairākiem ieguves projektiem šajos reģionos. LionOre pašreizējās raktuves un ieguves projekti visas ir sulfīda raktuves. Uzņēmums darbojas niķeļa nozarē kopš 1996. gada, 2005. gadā saražojot aptuveni 29 000 MT niķeļa, un ir desmitais lielākais niķeļa ražotājs pasaulē.
(46)
LionOre pieder līdzdalības daļas četrās ražojošās niķeļa raktuvēs un vienā zelta raktuvē. Āfrikā uzņēmums kontrolē 85 % uzņēmumā Tati Nickel Botsvānā un 50 % Nkomati niķeļa raktuvē Dienvidāfrikā. Austrālijas rietumos LionOre pieder 100 % līdzdalība Lake Johnston niķeļa uzņēmumā, 80 % līdzdalība Black Swan niķeļa uzņēmumā un 100 % līdzdalība Thunderbox zelta raktuvē. Turklāt LionOre plāno attīstīt Honeymoon Well nogulu Austrālijas rietumos. Lai gan uzņēmums strādā, lai kļūtu par pilnībā integrētu niķeļa ražotāju, izmantojot savu Activox tehnoloģiju, LionOre patlaban ražo tikai niķeļa koncentrātu (3), un tam nav pārstrādes iespēju. LionOre kopējie pierādītie niķeļa resursi 2005. gada beigās bija 2,3 miljoni MT.
(47)
Atbilstīgi vispārējiem principiem un kritērijiem, kas izklāstīti saistībās, ir jānovērtē, vai pēc Nodalītās uzņēmējdarbības iegādes LionOre kļūs par neatkarīgu konkurentu tirgos, kuros ir konstatētas bažas par konkurenci. Jo īpaši tika novērtēts, vai LionOre ir/paliks neatkarīgs no Inco/New Inco un tam ir pietiekami finanšu resursi, lai iegādātos Nodalīto uzņēmējdarbību. Tas nozīmē, ka uzmanība ir jāpievērš tam, kā LionOre varētu integrēt savas esošās un turpmākās niķeļa ieguves darbības ar Nikkelverk un vai LionOre varētu piegādāt pietiekamus materiālu daudzumus Nikkelverk, lai uzturētu Nodalītās uzņēmējdarbības ekonomisko dzīvotspēju, kad beigsies kušņu piegādes līguma termiņš, kā paredzēts saistībās.
(48)
LionOre atbilst visiem kritērijiem saistībās attiecībā uz pircēja piemērotību un Komisijas noteiktajiem vispārējiem nosacījumiem attiecībā uz pircēja piemērotību nodalīšanas aizsardzības līdzeklī. Tādēļ secināts, ka LionOre ir piemērots Nodalītās uzņēmējdarbības pircējs un ka tas nodrošinās ilgstošu Nodalītās uzņēmējdarbības neatkarību, dzīvotspēju un konkurētspēju. LionOre apvieno vairākas īpašības, kas tika noteiktas par svarīgām, lai atbilstu šiem nosacījumiem: i) plaša pieredze un zināšanas niķeļa nozarē; ii) līdzdalība raktuvēs un ieguves projektos, kas jau dod/dos Nikkelverk piemērotus materiālus, un iii) zināšanas par Nikkelverk pārstrādes procesu un jaudu.
7. Secinājums
(49)
Iepriekš minēto iemeslu dēļ pušu iesniegtās saistības ir pietiekamas, lai kliedētu šīs koncentrācijas radītās bažas par konkurenci.
(50)
Tādēļ lēmuma projektā ierosināts atzīt paziņoto darījumu par saderīgu ar kopējo tirgu un EEZ līguma darbību saskaņā ar Apvienošanās regulas 8. panta 2. punktu.

Labels: 4
14
1